C 126/2
LT
Europos Sąjungos oficialusis leidinys
2022 3 21
Reglamento (ES) 2018/848 II priedo II dalyje nustatytos gyvulininkystės produktų gamybos taisyklės.
Reglamento (ES) 2018/848 II priedo II dalies 1.5.2.5 punkte teigiama, kad „[i]šlauka, kuri prasideda paskutinį kartą davus gyvūnui chemiškai susintetintą alopatinį veterinarinį vaistą, įskaitant antibiotiką, įprastomis naudojimo sąlygomis ir baigiasi ekologiškų maisto produktų gamyba iš tokių gyvūnų, turi būti dvigubai ilgesnė už išlauką, nurodytą Direktyvos 2001/82/EB (4) 11 straipsnyje, ir turi būti ne trumpesnė kaip 48 valandos“.
Reglamento (ES) 2018/848 II priedo II dalies 1.5.1.2 ir 1.5.1.3 punktuose dėl ūkiniams gyvūnams taikomos ligų prevencijos atitinkamai nustatyta, kad „[l]eidžiama naudoti imunologinius veterinarinius vaistus“ ir kad „[p]rofilaktiniam gydymui nenaudojami chemiškai susintetinti alopatiniai veterinariniai vaistai, įskaitant antibiotikus ir susintetintų alopatinių cheminių molekulių boliusus“.
Taip imunologiniai veterinariniai vaistai netiesiogiai atskiriami nuo chemiškai susintetintų alopatinių veterinarinių vaistų.
Vakcinos yra imunologiniai veterinariniai vaistai ir Reglamento (ES) 2018/848 II priedo II dalies 1.5.2.5 punktas jų naudojimo nereglamentuoja.
2 klausimas.
Kai ekologiškai auginamas maistinės rūšies sausumos ūkinis gyvūnas gydomas veterinariniu vaistu, naudojamu laikantis tos rūšies gyvūnams taikomų rinkodaros leidimo sąlygų, kokia išlauka turėtų būti taikoma nuo paskutinio chemiškai susintetinto alopatinio veterinarinio vaisto, įskaitant antibiotiką, davimo įprastomis naudojimo sąlygomis iki ekologiškų maisto produktų gamybos iš to gyvūno?
Atsakymas.
Reglamentas (ES) 2018/848 taikomas nuo 2022 m. sausio 1 d., kaip nustatyta jo 61 straipsnyje.
Reglamento (ES) 2018/848 43 konstatuojamojoje dalyje aprašomas teisės aktų leidėjo ketinimas, susijęs su gyvūnams taikoma išlauka, ir teigiama, kad „[g]yvūnų sveikatos valdymas turėtų būti pirmiausia grindžiamas ligų prevencija.
[...] Profilaktinis chemiškai susintetintų alopatinių vaistų, įskaitant antibiotikus, naudojimas ekologinėje gamyboje neturėtų būti leidžiamas.
Kai gyvūnui dėl ligos ar sužeidimo būtinas skubus gydymas, tokie vaistai turėtų būti naudojami tik tiek, kiek tikrai būtina, kad gyvūno būklė vėl būtų gera.
Tokiais atvejais, siekiant garantuoti vartotojams ekologinės gamybos atitiktį reikalavimams, oficiali išlauka po tokių vaistų naudojimo, kaip nurodyta atitinkamuose Sąjungos teisės aktuose, turėtų būti dvigubai ilgesnė nei įprasta išlauka ir ne trumpesnė kaip 48 valandos.“
Reglamento (ES) 2018/848 II priedo II dalyje nustatytos gyvulininkystės produktų gamybos taisyklės; gyvulininkystės produktų gamyba apibrėžta 3 straipsnio 27 punkte kaip naminių arba prijaukintų sausumos gyvūnų (įskaitant vabzdžius) produktų gamyba.
Taikomas Reglamento (ES) 2018/848 II priedo II dalies 1.5.2.5 punktas.
Šioje nuostatoje teigiama, kad „[i]šlauka, kuri prasideda paskutinį kartą davus gyvūnui chemiškai susintetintą alopatinį veterinarinį vaistą, įskaitant antibiotiką, įprastomis naudojimo sąlygomis ir baigiasi ekologiškų maisto produktų gamyba iš tokių gyvūnų, turi būti dvigubai ilgesnė už išlauką, nurodytą Direktyvos 2001/82/EB (5) 11 straipsnyje, ir turi būti ne trumpesnė kaip 48 valandos“.
Kryžminė nuoroda į Direktyvos 2001/82/EB 11 straipsnį Reglamente (ES) 2018/848 visų pirma yra susijusi su to straipsnio 2 dalies antra įtrauka, kurioje teigiama, kad „<...> [j]ei naudojamam vaistui nežinomas karencijos laikas [išlauka] atitinkamos rūšies gyvūnams, , nustatytasis karencijos laikas negali būti trumpesnis negu: kiaušinių – 7 paros, pieno – 7 paros, paukštienos ir žinduolių mėsos, įskaitant riebalus ir subproduktus – 28 paros <...>“, ir turėtų būti aiškinama kaip nuoroda į veterinarinių vaistų, naudojamų laikantis arba nesilaikant rinkodaros leidimo sąlygų, išlauką.
(4) 2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1), kuri bus panaikinta 2018 m. gruodžio 11 d. Europos Parlamento ir Tarybos reglamentu (ES) 2019/6 dėl veterinarinių vaistų, kuriuo panaikinama Direktyva 2001/82/EB (OL L 4, 2019 1 7, p. 4).
(5) 2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1), kuri bus panaikinta 2018 m. gruodžio 11 d. Europos Parlamento ir Tarybos reglamentu (ES) 2019/6 dėl veterinarinių vaistų, kuriuo panaikinama Direktyva 2001/82/EB (OL L 4, 2019 1 7, p. 4).